65. ΑΠΟΦΑΣΙΣ ΥΠΟΥΡΓΩΝ ΕΘΝ. ΑΜΥΝΗΣ ΚΑΙ ΟΙΚΟΝΟΜΙΚΩΝ Αριθ. Φ.670/28/461117 της 26 Νοεμ./13  Δεκ. 1978 (ΦΕΚ Β' 1096) Περί αυξήσεως των υπό του Δημοσίου καταβαλλομένων εξόδων μετατοπίσεως Περιπτέρων. Έχοντες υπ’ όψει: α)Τας διατάξεις της παρ. 3 του άρθρ. 20 του Ν.Δ. υπ’ αριθ. 1044/71 περί τροποποιήσεως, συμπληρώσεως και διατάξεων του Α.Ν. 1324/49 "περί προστασίας και αποκαταστάσεως των Αναπήρων Πολέμου Οπλιτών και Θυμάτων πολέμου, κυρωθέντος δια του Νόμ. 1487/50 ως ούτος ισχύει νυν δημοσιευθέν εις το υπ’ αριθ. 245 της 30 Νοεμ. 1971 ΦΕΚ (Τεύχος Α'). β)Την υπ’ αριθ. Φ.900/77/906289/16.6.74 Κοινήν Απόφασιν των Υπουργών Εθνικής Αμύνης και Οικονομικών "περί καθορισμού εξόδων μετατοπίσεως περιπτέρων κλπ.". γ)Την υπ’ αριθ. Φ.010/351343/Σ.4150/2.12.77 Κοινήν Απόφασιν Πρωθυπουργού και Υπουργού Εθνικής Αμύνης περί αναθέσεως αρμοδιοτήτων ΥΕΘΑ εις τους Υφυπουργούς Εθνικής Αμύνης. δ)Το υπ’ αριθ. Πρωτ. 788/4.4.78 έγγραφον της Νομαρχίας Τρικάλων περί αυξήσεως των εξόδων αυτεπαγγέλτου μετατοπίσεως περιπτέρων ως και την σχετικής εισήγησιν της ΔΕΠΑΘΑ, δι’ ης προτείνεται η αύξησις του χορηγουμένου ποσού προς κάλυψιν των εξόδων αυτεπαγγέλτου μετατοπίσεως περιπτέρων, αποφασίζομεν: 1.Εν περιπτώσει μετατοπίσεως περιπτέρου διατασσομένης αυτεπαγγέλτως κατόπιν αποφάσεως του αρμοδίου κατά Νόμον οργάνου, τα έξοδα της τοιαύτης μετατοπίσεως καθορίζονται δια μεν τας πόλεις τας εχούσας πληθυσμόν άνω των 10.000 κατοίκων εις δραχ. 4.000, δια δε τας λοιπάς πόλεις, κωμοπόλεις και χωριά εις δραχ. 3.000. 2.Ο δικαιούχος των ως άνω εξόδων οφείλει να υποβάλη εντός μηνός από της γενομένης μετατοπίσεως του περιπτέρου του εις την Μονάδα Εξυπηρετήσεως Αναπήρων Πολέμου (ΜΕΑΠ), απ’ ευθείας ή δια της Διοικητικής ή Αστυνομικής Αρχής της Περιφερείας τα κάτωθι δικαιολογητικά: α)Σχετικήν εισήγησιν εμφαίνουσα πάντα τα στοιχεία αυτού (ονοματεπώνυμον, όνομα πατρός, αριθμός Μητρώου, Διεύθυνσις). β)Αντίγραφον της σχετικής αποφάσεως του αρμοδίου κατά Νόμον οργάνου της διατασσούσης την μετατόπισιν. γ)Βεβαίωσιν της Αστυν. Αρχής της περιφερείας, πιστοποιούσης ότι η μετατόπισις του περιπτέρου εγένετο συμφώνως τη προμνησθείση αποφάσει. 3.Η Μονάς Εξυπηρετήσεως Αναπήρων Πολέμου (ΜΕΑΠ) ελέγχουσα τα υποβληθέντα αυτή δικαιολογητικά, καταβάλλει εις τον δικαιούχον και επί εξοφλητική αυτού αποδείξει το δια της παρούσης καθοριζόμενον χρηματικόν ποσόν, καταλογίζει δε τούτο απ’ ευθείας εις οριστικά έξοδα και εις βάρος του σχετικού κεφαλαίου και άρθρου του προϋπολογισμού. Καταργείται η υπ’ αριθ. Φ.900/77/906289/16.6. 74 απόφασις ημών. Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως.

[Source: greek_legal_code_raptarchis | Tokens: 2359]